作者:黃庭堅
標題:玉女搖仙佩
內容:宮梅弄粉，御柳搖金，又喜皇州春早。盛世生賢，真仙應運，當日來從三島。車馬喧清曉。看千鍾賜飲，中人傳詔。最好是、芝蘭並砌，鳴珮腰金，綵衣相照。爐煙嫋。高堂半卷珠簾，神仙縹緲。須信槐庭蔭美，鳳沼波澄，屈指十年三到。九敘重歌，元圭再錫，已把成功來告。四海瞻儀表。慶君臣會集，詩符天保。況自有、仙風道骨，玉函金篆，陰功須報。方知道。八千歲月椿難老。